Φιλέτα γλώσσας με πράσα στη λαδόκολλα
Εύκολο, υγιεινό και πεντανόστιμο το ψαράκι που ετοιμάζει σήμερα η Ντίνα Νικολάου. Άσε που θα το λατρέψουν και τα παιδιά!
4 φιλέτα γλώσσας (180 γρ. περίπου το καθένα), 6 - 7 πράσα τρυφερά (το άσπρο μέρος και το τρυφερό πράσινο), καθαρισμένα και κομμένα σε μέτριες ροδέλες, 2 - 3 φρέσκα κρεμμυδάκια με το φύλλωμα, κομμένα σε λεπτές ροδέλες, 300 ml γλυκό λευκό κρασί, 1 κουτ. σούπας μουστάρδα (προτιμότερο με κόκκους), 1 κουτ. γλυκού μπούκοβο απαλό ή πάπρικα, 6 κουτ. σούπας ελαιόλαδο, 1 - 2 κουτ. σούπας μηλόξιδο ή απλό ξίδι από κρασί, αλάτι, φρεσκοτριμμένο πιπέρι
Για να φτιάξουμε φιλέτα γλώσσας με πράσα στη λαδόκολλα, αρχικά στεγνώνουμε καλά, με χαρτί κουζίνας τα φιλέτα της γλώσσας και τα περιχύνουμε με 2 κουτ. σούπας ελαιόλαδο. Τα αλατοπιπερώνουμε και τα αφήνουμε στην άκρη. Σε ένα τηγάνι ζεσταίνουμε το ελαιόλαδο και ρίχνουμε τα πράσα και τα κρεμμυδάκια. Αλατοπιπερώνουμε και τα αφήνουμε σε μέτρια φωτιά για 8 - 10 λεπτά, ανακατεύοντας συνεχώς με ξύλινη κουτάλα, να μαραθούν. Προσθέτουμε το κρασί, δυναμώνουμε τη φωτιά και αφήνουμε για 5 - 6 λεπτά να εξατμιστεί το αλκοόλ. Πασπαλίζουμε με το μπούκοβο ή την πάπρικα και αποσύρουμε από τη φωτιά. Σε ένα μπολάκι ανακατεύουμε τη μουστάρδα με το ξίδι και τα προσθέτουμε στο μείγμα με τα πράσα και τα κρεμμυδάκια. Αν χρειάζεται, αλατοπιπερώνουμε.Προθερμαίνουμε τον φούρνο στους 200° C. Κόβουμε 4 μεγάλα κομμάτια λαδόκολλας. Μοιράζουμε το μείγμα του τηγανιού στις λαδόκολλες και από πάνω βάζουμε από ένα φιλέτο γλώσσας. Κλείνουμε τις λαδόκολλες σε πακετάκια και τα βάζουμε σε ένα ταψί με ένα φλιτζάνι του τσαγιού νερό. Ψήνουμε για περίπου 10 - 15 λεπτά. Σερβίρουμε, τα φιλέτα γλώσσας με πράσα στη λαδόκολλα, με ρύζι μπασμάτι ή άλλο της αρεσκείας μας.
Γλώσσα,Κρασί,Πράσα,Ψάρι